[pic] | EUROPA-KOMMISSIONEN |

Bruxelles, den 14.4.2011

KOM(2011) 212 endelig

Forslag til

EUROPA-PARLAMENTETS OG RÅDETS AFGØRELSE

om anvendelse af Den Europæiske Fond for Tilpasning til Globaliseringen i henhold til punkt 28 i den interinstitutionelle aftale af 17. maj 2006 mellem Europa-Parlamentet, Rådet og Kommissionen om budgetdisciplin og forsvarlig økonomisk forvaltning (ansøgning EGF/2010/031 BE/General Motors Belgium, Belgien)

BEGRUNDELSE

Punkt 28 i den interinstitutionelle aftale af 17. maj 2006 mellem Europa-Parlamentet, Rådet og Kommissionen om budgetdisciplin og forsvarlig økonomisk forvaltning[1] giver mulighed for gennem en fleksibilitetsmekanisme at anvende Den Europæiske Fond for Tilpasning til Globaliseringen (EGF) med et årligt loft på 500 mio. EUR ud over lofterne i den finansielle rammes relevante udgiftsområder.

Betingelserne for EGF-støtte er fastsat i Europa-Parlamentets og Rådets forordning (EF) nr. 1927/2006 af 20. december 2006 om oprettelse af Den Europæiske Fond for Tilpasning til Globaliseringen[2].

Den 20. december 2010 indgav Belgien ansøgning EGF/2010/031 BE/General Motors Belgium om økonomisk EGF-støtte som følge af afskedigelser i General Motors Belgium[3] og hos fire af virksomhedens leverandører i Belgien.

Efter en nøje gennemgang af ansøgningen konkluderer Kommissionen i overensstemmelse med artikel 10 i forordning (EF) nr. 1927/2006, at betingelserne for økonomisk støtte i henhold til denne forordning er opfyldt.

RESUMÉ AF ANSØGNINGEN OG ANALYSE

Nøgledata: |

EGF-referencenummer | EGF/2010/031 |

Medlemsstat | Belgien |

Artikel 2 | litra a) |

Hovedvirksomhed | General Motors Belgium |

Leverandører og producenter i efterfølgende produktionsled | 4 |

Referenceperiode | 14.6.2010 – 14.10.2010 |

Startdato for de individualiserede tilbud | 14.6.2010 |

Ansøgningsdato | 20.12.2010 |

Afskedigelser i referenceperioden | 1 336 |

Afskedigelser før og efter referenceperioden | 1 498 |

Afskedigelser i alt | 2 834 |

Afskedigede arbejdstagere, der er tiltænkt støtte | 2 834 |

Udgifter til de individualiserede tilbud (EUR) | 14 324 894,84 |

EGF-implementeringsomkostninger[4] i EUR | 435 000,00 |

EGF-implementeringsomkostninger i procent | 2,95 |

Samlet budget (EUR) | 14 759 894,84 |

EGF-støtte (65 %) i EUR | 9 593 931 |

1. Ansøgningen blev forelagt Kommissionen den 20. december 2010 og suppleret med yderligere oplysninger i tiden indtil den 24. januar 2011.

2. Ansøgningen opfylder EGF's særlige interventionskriterier i artikel 2, litra a), i forordning (EF) nr. 1927/2006 og blev indgivet inden for den frist på 10 uger, der er fastsat i forordningens artikel 5.

Sammenhængen mellem afskedigelserne og de gennemgribende strukturelle ændringer i verdenshandelsmønstrene, som kan tilskrives globaliseringen eller den internationale finansielle og økonomiske krise

3. For at fastslå, at der er en sammenhæng mellem afskedigelserne og den internationale finansielle og økonomiske krise gør Belgien gældende, at produktionen af motorkøretøjer (biler, lastvogne og busser) som følge af krisen er faldet drastisk i Europa i 2009, nemlig med 17,3 % sammenlignet med 2008 og med 23 % sammenlignet med situationen i 2007 før krisen. Produktionen af motorkøretøjer i Belgien har fulgt samme tendens. I 2009 faldt antallet af motorkøretøjer, der blev samlet, med 23,8 % sammenlignet med 2008 og sågar med 34,8 % for personbilernes vedkommende.

4. Belgien fremfører, at den finansielle og økonomiske krise har haft følgende indflydelse på bilindustrien:

5. for det første et betydeligt fald i efterspørgslen efter personbiler og erhvervskøretøjer som følge af skærpede betingelser for adgang til forbrugerlån, lav forbrugertillid og et fald i forbrugernes købekraft

6. for det andet finansieringsvanskeligheder i forskellige dele af bilindustrien, manglende likviditet og træghed i forbindelse med pengestrømme i forsyningskæden, hvilket især er relevant for små leverandører

7. for det tredje det særdeles konkurrencedygtige miljø, som kræver en løbende reduktion af produktionsomkostninger og forbedringer af den interne effektivitet.

Dokumentation for antallet af afskedigelser og opfyldelse af kriterierne i artikel 2, litra a)

8. Belgien indgav ansøgningen i medfør af interventionskriterierne i artikel 2, litra a), i forordning (EF) nr. 1927/2006, som forudsætter mindst 500 afskedigelser over en periode på fire måneder i en virksomhed i en medlemsstat, inklusive afskedigelser hos leverandører eller producenter i efterfølgende produktionsled.

9. Der er ifølge ansøgningen tale om 1 336 afskedigelser i General Motors Belgium og hos tre af virksomhedens leverandører i referenceperioden på fire måneder fra den 14. juni 2010 til den 14. oktober 2010 og yderligere 1 498 afskedigelser efter referenceperioden i General Motors Belgium og hos to af virksomhedens leverandører. Antallet af afskedigelser blev opgjort i overensstemmelse med bestemmelserne i artikel 2, stk. 2, første led, i forordning (EF) nr. 1927/2006.

Redegørelse for afskedigelsernes uforudseelighed

10. De belgiske myndigheder gør gældende, at hovedproduktionen hos General Motors Belgium var Opel Astra-modellen. Den beslutning, som ledelsen i hovedvirksomheden General Motors tog med hensyn til at stoppe produktionen af Opel Astra-modellen på virksomhedens anlæg i Antwerpen, var uforudseelig. Som en følge af den økonomiske og finansielle krise, der ligeledes var uforudseelig, var General Motors ikke i stand til at investere i etableringen af en produktionslinje for en ny Opel-model på virksomhedens belgiske anlæg.

Identifikation af de virksomheder, der har gennemført afskedigelser, og de arbejdstagere, der er tiltænkt støtte

11. Ansøgningen vedrører i alt 2 834 afskedigelser, hvoraf 2 593 fandt sted i General Motors Belgium og 241 hos fire af virksomhedens leverandører: 18 hos Wissan Produktionservice, Antwerpen, 26 hos Dussman, Antwerpen, 21 hos SCA Service Center Antwerpen og 176 hos Johnson Controls automotive, Antwerpen. Der er tiltænkt støtte til alle afskedigede arbejdstagere.

12. De arbejdstagere, der tiltænkes støtte, fordeler sig som følger:

Kategori | Antal | Procent |

Mænd | 2 430 | 85,8 |

Kvinder | 404 | 14,2 |

EU-borgere | 2 693 | 95,0 |

Ikke-EU-borgere | 141 | 5,0 |

15-24-årige | 11 | 0,4 |

25-54-årige | 2 717 | 95,9 |

55-64-årige | 105 | 3,7 |

Over 64 år | 1 | 0,04 |

13. Der er 42 arbejdstagere (1,5 %) med langvarige sundhedsproblemer eller handicap, som er medtaget i ovennævnte kategorier.

14. Fordelingen[5] på faggrupper er som følger:

Kategori | Antal | Procent* |

Produktionsarbejder | 470 | 16,6 |

Fører (gaffeltruck) | 188 | 6,6 |

Metalarbejder (assisterende funktion) | 160 | 5,7 |

Lagerarbejder | 122 | 4,3 |

Montør (metaldele) | 99 | 3,5 |

Mekaniker (vedligeholdelse) | 83 | 2,9 |

Produktionsansvarlig | 79 | 2,8 |

Kvalitetskontrollør | 70 | 2,5 |

Kontorpersonale | 53 | 1,9 |

Tekniker (elektromekanik) | 52 | 1,8 |

Montør (motorkøretøjer) | 44 | 1,6 |

Sælgere | 38 | 1,4 |

Overordnet kontorpersonale | 34 | 1,2 |

Ufaglærte (middelsvært arbejde) | 31 | 1,1 |

Chauffør (biltransport) | 30 | 1,1 |

Andre | 1 281 | 45,2 |

* Regnestykket går ikke op som følge af afrunding.

Kategorien "andre" dækker alle faggrupper, som repræsenterer mindre end 1 % af det samlede antal arbejdstagere, der er tiltænkt støtte. Det er tilfældet for bl.a. ingeniører, svejsere, automekanikere, elektrikere inden for vedligeholdelse osv. I kategorien indgår desuden 5,5 %, hvor faggruppen ikke er kendt af den ansøgende medlemsstat.

15. I overensstemmelse med artikel 7 i forordning (EF) nr. 1927/2006 har Belgien bekræftet, at man i EGF's forskellige gennemførelsesfaser, især med hensyn til adgangen til den, har ført og fortsat vil føre en politik for ligestilling mellem mænd og kvinder og en politik for ikke-forskelsbehandling.

Beskrivelse af det pågældende geografiske område og de relevante myndigheder og andre interessenter

16. Provinsen Antwerpen (NUTS II region BE21) er mest berørt af lukningen af anlægget General Motors Belgium i Antwerpen. De fire leverandørvirksomheder er også beliggende i provinsen Antwerpen.

17. Den centrale myndighed i den forbindelse er ESF-agenturet i Flandern. De interesserede parter er den flamske tjeneste for erhvervsuddannelse og arbejdsformidling (Vlaamse Dienst voor Arbeidsbemiddeling en Beroepsopleiding eller VDAB) og arbejdsmarkedets parter for arbejdstagernes side, nemlig de tre repræsentative fagforeninger - ABVV (Algemeen Belgisch Vakverbond), ACLVB (Algemene Centrale der Liberale Vakbonden van België) og ACV (Algemeen Christelijk Vakverbond); for arbejdsgiverne kan nævnes det flamske netværk af virksomheder (Vlaams netwerk van ondernemingen eller VOKA) og fagforeningen for uafhængige iværksættere (Unie van zelfstandige ondernemers eller Unizo); lokalstyret i provinsen Antwerpen samt arbejdsministeriet i Flandern.

Afskedigelsernes forventede virkning på beskæftigelsessituationen på lokalt, regionalt og nationalt plan

18. De belgiske myndigheder gør gældende, at den region, der er mest berørt af afskedigelserne, er det administrative distrikt ( "arrondissement" ) Antwerpen: ca. 75 % af afskedigelserne skete i denne region, og ca. 66 % af de afskedigede arbejdstagere bor i denne region. De belgiske myndigheder gør desuden gældende, at afskedigelserne også vil få indflydelse på beskæftigelsessituationen i de administrative distrikter Dendermonde og Sint-Niklaas, hvor der bor en betydelig del af de afskedigede arbejdstagere. Antallet af jobsøgende i perioden oktober 2009 – oktober 2010 faldt med 1,64 % i Flandern, mens det i de administrative distrikter Antwerpen, Dendermonde og Sint-Niklaas steg med henholdsvis 2,39 %, 2,71 % og 4,05 %. I samme periode faldt ledigheden for Flandern med 0,21 %, mens den steg med 0,10 % i det administrative distrikt Antwerpen.

Den samordnede pakke af individualiserede tilbud, der søges om støtte til, og en opdeling af de anslåede omkostninger, herunder oplysninger om komplementariteten med foranstaltninger, der modtager støtte gennem strukturfondene

19. Der foreslås følgende typer foranstaltninger, som i kombination udgør en samordnet pakke af individualiserede tilbud, der har til formål at reintegrere arbejdstagerne på arbejdsmarkedet.

20. En første række foranstaltninger vedrører hjælp til jobsøgning : Som den første foranstaltning kan nævnes et indledende interview og en hurtig screening af arbejdstagernes profiler og en sammenligning med de ledige stillinger. En næste foranstaltning omfatter individuel hjælp til jobsøgning og indebærer en grundig screening af de afskedigede arbejdstageres muligheder og deres forventninger og en plan for, hvordan man kan finde et nyt job. En tredje foranstaltning vedrører etableringen af rådgivere på det sociale område fra VDAB, der skal hjælpe de afskedigede arbejdstagere med informationsmøder og sørge for, at der er et kontaktsted i de virksomheder, der afskediger. En fjerde foranstaltning omfatter erhvervsvejledning til de afskedigede arbejdstagere. En femte foranstaltning vedrører afholdelsen af jobbørser, som betyder, at de afskedigede arbejdstagere bringes sammen med repræsentanter for de virksomheder, der har ledige stillinger, som svarer til de afskedigede arbejdstageres profiler.

21. En anden række foranstaltninger vedrører uddannelse og omskoling : Disse foranstaltninger omfatter forskellige former for erhvervsuddannelse, som er tilrettelagt af VDAB, af udbydere af uddannelsesaktiviteter, der følger en procedure for offentlige udbud, eller af fonden for metalsektoren i Antwerpen (FTMA). Desuden omfatter foranstaltningen uddannelse inden for forskellige teknikker, der kræves i forbindelse med jobsøgning. Som en tredje foranstaltning kan nævnes individuel erhvervsuddannelse (Individuele Beroepsopleiding eller IBO) i en gennemsnitlig periode på tre måneder, som har til formål at sikre varig beskæftigelse for de afskedigede arbejdstagere i en anden sektor eller en anden funktion.

22. Hjælp til genplacering : Denne foranstaltning omfatter tre måneders hjælp til genplacering af afskedigede arbejdstagere under 45 år. For arbejdstagere over 45 år er der tale om en retlig forpligtelse for den afskedigende virksomhed, som falder uden for den pakke af foranstaltninger, der er berettiget til EGF-støtte.

23. Hjælp til start af egen virksomhed : Foranstaltningen indgår i projektet "Ondernemen werkt" ("Det er umagen værd at blive iværksætter"). Den vedrører udvælgelsen af potentielle kandidater, uddannelse inden for iværksættelse, hjælp til etablering af en forretningsplan og en gennemførlighedsundersøgelse såvel som støtte i forbindelse med administrative krav. Hver iværksætterkandidat følger en skræddersyet udviklingsplan og følges tæt.

24. De EGF-implementeringsomkostninger, der er medtaget i ansøgningen i henhold til artikel 3 i forordning (EF) nr. 1927/2006, dækker forberedelser, forvaltning og kontrolaktiviteter samt oplysning og reklame.

De individualiserede tilbud, der forelægges af de belgiske myndigheder, er aktive arbejdsmarkedsforanstaltninger, som falder ind under de i artikel 3 i forordning (EF) nr. 1927/2006 fastlagte støtteberettigede foranstaltninger. De belgiske myndigheder anslår de samlede omkostninger for disse tilbud til 14 324 894,84 EUR og EGF-implementeringsomkostningerne til 435 000 EUR (2,95 % af det samlede beløb). Der anmodes om EGF-støtte på i alt 9 593 931 EUR (65 % af de samlede omkostninger).

Foranstaltninger | Anslået antal arbejdstagere, som er tiltænkt støtte | Anslåede omkostninger pr. arbejdstager, som er tiltænkt støtte (i EUR) | Samlede omkostninger i EUR (EGF og national medfinansiering) |

Individualiserede tilbud (artikel 3, stk. 1, i forordning (EF) nr. 1927/2006) |

Hjælp til jobsøgning 1. Det indledende interview ("gesprekken voor eerste opvang") | 2 834 | 16,00 | 45 344,00 |

2. Individuel hjælp til jobsøgning ("individuele begeleiding in zoektocht naar een baan") | 1 750 | 1 000,00 | 1 750 000,00 |

3. Etablering af rådgivere på det sociale område ("SIA werking") | 2 834 | 3,96 | 11 222,64 |

4. Erhvervsvejledning ("beroepskeuzevoorlichting") | 16 | 1 095,88 | 17 534,00 |

5. Jobbørs ("Jobbeurs") | 1 000 | 42,00 | 42 000,00 |

Uddannelse og omskoling 6.a&b. Uddannelse tilrettelagt af VDAB eller gennem udbudsprocedure ("opleidingen in eigen beheer of uitbesteding") | 500 | 12 708,80 | 6 354 400,00 |

6.c. Uddannelse tilrettelagt af fonden for metalsektoren i Antwerpen ("opleiding door FTMA") | 577 | 610,00 | 351 970,00 |

7. Kurser i jobsøgning ("solicitatietraining") | 500 | 1 955,20 | 977 600,00 |

8. Beskæftigelse gennem individuel erhvervsuddannelse ("tewerstelling via IBO") | 250 | 4 300,00 | 1 075 000,00 |

Hjælp til genplacering ("outplacementbegeleiding"): | 1 253 | 2 873,76 | 3 600 824,20 |

Hjælp til start af egen virksomhed ("ondersteuning naar zelfstandige beroepsactivteit") | 90 | 1 100,00 | 99 000,00 |

Subtotal - individualiserede tilbud | 14 324 894,84 |

EGF-implementeringsomkostninger (artikel 3, stk. 3, i forordning (EF) nr. 1927/2006) |

Forberedelser | 10 000,00 |

Forvaltning | 130 000,00 |

Oplysning og reklame | 270 000,00 |

Kontrolaktiviteter | 25 000,00 |

Subtotal - EGF-implementeringsomkostninger | 435 000,00 |

Anslåede samlede udgifter | 14 759 894,84 |

EGF-støtte (65 % af de samlede udgifter) | 9 593 931 |

25. De belgiske myndigheder bekræfter, at de ovenfor beskrevne foranstaltninger suppleres af de foranstaltninger, som er finansieret af strukturfondene. Der sikres en løbende opfølgning af finansieringen gennem EGF og strukturfondene ved hjælp af databaserne i ESF-agenturet Flandern og det flamske system til kundeopfølgning (ClientVolgSysteem eller light CVS), der indeholder oplysninger for hver enkelt deltager.

Dato/datoerne for iværksættelse eller planlagt iværksættelse af individualiserede tilbud til de berørte arbejdstagere

26. Den 14. juni 2010 iværksatte Belgien de individualiserede tilbud i den samordnede pakke, som EGF anmodes om at medfinansiere, for de berørte arbejdstagere. Denne dato markerer således begyndelsen af støtteberettigelsesperioden for enhver EGF-støtte.

Procedurer for høring af arbejdsmarkedets parter

27. De belgiske myndigheder bekræftede, at arbejdsmarkedets parter bakker op om pakken af foranstaltninger, som blev foreslået til EGF-støtte, og at arbejdsmarkedets parter støttede alle pakkens foranstaltninger.

28. De belgiske myndigheder bekræftede, at kravene i den nationale lovgivning og EU-lovgivningen vedrørende kollektiv afskedigelse er blevet overholdt.

Oplysninger om foranstaltninger, som er obligatoriske i henhold til national lovgivning eller kollektive aftaler

29. Med hensyn til de kriterier, der er fastsat i artikel 6 i forordning (EF) nr. 1927/2006, kunne de belgiske myndigheder i deres ansøgning:

30. bekræfte, at det finansielle bidrag fra EGF ikke erstatter foranstaltninger, som det påhviler virksomheder at gennemføre i henhold til national lovgivning eller kollektive aftaler

31. dokumentere, at de påtænkte aktioner er støtte til de enkelte arbejdsgivere og ikke skal tjene til omlægning af virksomheder eller sektorer

32. bekræfte, at de ovennævnte støtteberettigede foranstaltninger ikke får støtte fra andre af EU's finansielle instrumenter.

Forvaltnings- og kontrolsystemer

33. Belgien har meddelt Kommissionen, at den finansielle støtte vil blive forvaltet og kontrolleret af de samme organer som dem, der forvalter og kontrollerer Den Europæiske Socialfond i Flandern ("ESF-Agentschap Vlaanderen"). Der vil blive etableret et udvalg, der skal føre tilsyn med gennemførelsen af EGF-støtten. Dette udvalg vil få det samme ansvar som det flamske tilsynsudvalg for ESF (Mål 2) i Flandern.

Finansiering

34. På grundlag af ansøgningen fra Belgien beløber den foreslåede EGF-støtte til den samordnede pakke af individualiserede tilbud sig til 9 593 931 EUR, hvilket svarer til 65 % af de samlede omkostninger. Kommissionens foreslåede tildelinger fra fonden er baseret på oplysninger fra Belgien.

35. Under hensyn til den maksimale støtte fra EGF i henhold til artikel 10, stk. 1, i forordning (EF) nr. 1927/2006 og mulighederne for omfordeling af bevillinger foreslår Kommissionen at anvende EGF til at dække hele det ovennævnte beløb, der opføres under udgiftsområde 1a i den finansielle ramme.

36. Med det foreslåede støttebeløb er der fortsat over 25 % af det maksimale årlige beløb, der er øremærket til EGF, til rådighed til tildelinger i årets sidste fire måneder, jf. artikel 12, stk. 6, i forordning (EF) nr. 1927/2006.

37. Med dette forslag om at anvende EGF indleder Kommissionen den forenklede trepartsprocedure, jf. punkt 28 i den interinstitutionelle aftale af 17. maj 2006, for at sikre, at budgetmyndighedens to parter er enige i, at det er nødvendigt at anvende fonden, og kan tilslutte sig det beløb, der anmodes om. Kommissionen opfordrer den af budgetmyndighedens to parter, som på rette politiske niveau først når til enighed om udkastet til forslaget om anvendelse af fonden, til at underrette den anden part og Kommissionen om sine hensigter. Hvis den ene af budgetmyndighedens to parter ikke kan give sin tilslutning, indkaldes der til et formelt trepartsmøde.

38. Kommissionen forelægger særskilt en anmodning om overførsel for at få specifikke forpligtelses- og betalingsbevillinger opført på budgettet for 2011, jf. punkt 28 i den interinstitutionelle aftale af 17. maj 2006.

Kilde til betalingsbevillinger

39. Budgettet for 2011 viser betalingsbevillinger på 47 608 950 EUR for budgetposten 04.0501 "Den Europæiske Fond for Tilpasning til Globaliseringen"; denne budgetpost vil blive anvendt til at dække beløbet på 9 593 931 EUR, som er nødvendigt for denne ansøgning.

Forslag til

EUROPA-PARLAMENTETS OG RÅDETS AFGØRELSE

om anvendelse af Den Europæiske Fond for Tilpasning til Globaliseringen i henhold til punkt 28 i den interinstitutionelle aftale af 17. maj 2006 mellem Europa-Parlamentet, Rådet og Kommissionen om budgetdisciplin og forsvarlig økonomisk forvaltning (ansøgning EGF/2010/031 BE/General Motors Belgium, Belgien)

EUROPA-PARLAMENTET OG RÅDET FOR DEN EUROPÆISKE UNION HAR –

under henvisning til traktaten om Den Europæiske Unions funktionsmåde,

under henvisning til den interinstitutionelle aftale af 17. maj 2006 mellem Europa-Parlamentet, Rådet og Kommissionen om budgetdisciplin og forsvarlig økonomisk forvaltning[6], særlig punkt 28,

under henvisning til Europa-Parlamentets og Rådets forordning (EF) nr. 1927/2006 af 20. december 2006 om oprettelse af Den Europæiske Fond for Tilpasning til Globaliseringen[7], særlig artikel 12, stk. 3,

under henvisning til forslag fra Kommissionen[8], og

ud fra følgende betragtninger:

(1) Den Europæiske Fond for Tilpasning til Globaliseringen (EGF) blev oprettet med henblik på at yde supplerende støtte til arbejdstagere, der afskediges som følge af gennemgribende strukturelle ændringer i verdenshandelsmønstrene på grund af globaliseringen, og at hjælpe dem med at vende tilbage til arbejdsmarkedet.

(2) Anvendelsesområdet for EGF blev udvidet for ansøgninger indgivet fra den 1. maj 2009, således at det også omfatter støtte til arbejdstagere, der bliver afskediget som en direkte følge af den internationale finansielle og økonomiske krise.

(3) Den interinstitutionelle aftale af 17. maj 2006 giver mulighed for at anvende EGF inden for et årligt loft på 500 mio. EUR.

(4) Belgien indgav den 20. december 2010 en ansøgning om anvendelse af EGF i forbindelse med afskedigelser hos General Motors Belgium og fire af virksomhedens leverandører og supplerede den med yderligere oplysninger i tiden indtil den 24. januar 2011. Ansøgningen opfylder kravene til fastlæggelse af støttebeløbets størrelse, jf. artikel 10 i forordning (EF) nr. 1927/2006. Kommissionen foreslår derfor, at der ydes en støtte på 9 593 931 EUR.

(5) Der bør derfor som følge af Belgiens ansøgning ydes støtte fra EGF -

VEDTAGET DENNE AFGØRELSE:

Artikel 1

Inden for rammerne af Den Europæiske Unions almindelige budget for regnskabsåret 2011 stilles der et beløb til rådighed fra Den Europæiske Fond for Tilpasning til Globaliseringen (EGF) på 9 593 931 EUR i forpligtelses- og betalingsbevillinger.

Artikel 2

Denne afgørelse offentliggøres i Den Europæiske Unions Tidende .

Udfærdiget i [Bruxelles/Strasbourg], den […].

På Europa-Parlamentets vegne På Rådets vegne

Formand Formand

[1] EUT C 139 af 14.6.2006, s. 1.

[2] EUT L 406 af 30.12.2006, s. 1.

[3] Generelt benævnt "Opel Antwerpen".

[4] I overensstemmelse med artikel 3, stk. 3, i forordning (EF) nr. 1927/2006.

[5] Denne fordeling er baseret på en ekstrapolering af den kendte forholdsmæssige del af hver kategori for de 2 354 afskedigede arbejdstagere i forhold til alle arbejdstagere, der er tiltænkt støtte.

[6] EUT C 139 af 14.6.2006, s. 1.

[7] EUT L 406 af 30.12.2006, s. 1.

[8] EUT C […] af […], s. […].